La pràctica de la pesca marítima recreativa requereix disposar d'una llicència d'activitat vigent, i només serà vàlida acompanyada del document nacional d'identitat, o anàleg, del seu titular.
A Catalunya, la tramitació de les llicències de pesca marítima recreativa es pot realitzar via telemàtica (amb una bonificació del 10% del seu import) o presencialment a les oficines del Departament competent en matèria de pesca.
Les llicències de pesca recreativa expedides per la Generalitat de Catalunya, són vàlides a Catalunya, a les aigües marítimes exteriors de tot l'Estat espanyol, i a les aigües marítimes interiors de les Comunitats Autònomes sempre que així ho reconegui la corresponent normativa autonòmica.
D'altra banda, a Catalunya tenen validesa totes les llicències de pesca marítima recreativa emeses per qualsevol comunitat autònoma, per l'Administració de l'Estat espanyol o per d'altres estats membres de la Unió Europea.
Atenent a normatives específiques, però, l'exercici de la pesca recreativa pot estar limitat en determinades zones, ja sigui per restriccions espacials i/o temporals.
En són un exemple determinats espais naturals protegits, les aigües portuàries o alguns trams del litoral en època de bany.
Cal tenir present que per a la pesca d' espècies subjectes a mesures de protecció diferenciada en la pesca marítima recreativa (i.e.
Tonyina vermella - Thunnus thynnus -, Tonyina blanca - Thunnus alalunga - i Peix espasa - Xiphias gladius -), cal disposar d'una autorització específica expedida per la Secretaria General de Pesca del Ministeri d'Agricultura, Pesca i Alimentació, a petició del titular de l'embarcació.
Hi ha tres tipus de llicència de pesca:
Es considera pesca de superfície la que s'efectua des de terra o des d'una embarcació amb qualsevol estri autoritzat per a aquest tipus de pesca.
La norma permet un màxim de dos instruments legals (canya de pescar o altres) per llicència.
Actualment hi ha disponibles diferents tipus de llicència de pesca recreativa de superfície en funció de la seva durada: d' 1, 2 ó 15 dies o bé d' 1, 2, 3 ó 4 anys (amb o sense mort).
Es considera pesca subaquàtica o submarina aquella que es du a terme nedant, cabussant-se a pulmó lliure, sense utilitzar equips autònoms o semiautònoms ni cap altres que permetin la respiració en immersió.
Aquesta modalitat només es pot realitzar des de la sortida a la posta de sol; amb fitora, a mà o amb fusell d'impulsió mecànica.
Per garantir la seva seguretat, els practicants han d'estar degudament senyalitzats amb boies de superfície mentre practiquen l'activitat.
D'acord amb la normativa específica d'armes, per l'adquisició i tinença de fusells d'impulsió mecànica cal disposar d'una llicència federativa expedida per la corresponent federació esportiva.
Actualment la llicència té una única durada d'un any i, per tant, cal renovar i aportar el certificat mèdic oficial anualment.
La llicència de pesca recreativa col·lectiva és aquella que autoritza els seus titulars i acompanyants a practicar la pesca marítima recreativa de superfície des d'una embarcació.
Té una durada d' 1, 2, 3 ó 4 anys i pot englobar a grups de fins a 10 persones o de més de 10 persones.
Per a l'obtenció d'aquesta llicència cal fer una sol·licitud mitjançant formulari normalitzat (Tràmits gencat) al director general de pesca i afers marítims acreditant, entre d'altres, que es té subscrita una assegurança que cobreixi els riscs de danys a tercers i de danys propis derivats de l'exercici de l'activitat autoritzada.
En cas d'embarcacions de llista sisena, al tractar-se d'embarcacions esportives o d'esbarjo que s'exploten amb finalitats lucratives (Real Decret 1027/1989, de 28 de juliol, sobre abanderament, matriculació de vaixells i registre marítim.
BOE núm. 194, de 15/08/1989), en compliment de l'article 112 de la Llei 2/2010, del 18 de febrer de pesca i acció marítimes (DOGC núm. 5580 de 04/03/2010), en la sol·licitud hauran de presentar l'autorització d'obertura i funcionament com a centre nàutic.